Incendiu într-un bloc din Sibiu: Zeci de locatari au ieşit din clădire, un bărbat a ajuns la spital
Un incendiu a izbucnit, duminică, într-un apartament dintr-un bloc din municipiul Sibiu, un bărbat de 66 de ani fiind transportat la spital după ce s-a intoxicat cu fum. Aproximativ 20 de locatari ai imobilului au ieşit din clădire, anunță news.ro.
Potrivit ISU Sibiu, incendiul a izbucnit, duminică dimineaţă, într-un apartament situat la etajul 4 al unui imobil de pe strada Târgul Cailor din municipiul Sibiu.
Pompierii au intervenit de urgență
Acolo au fost trimise două autospeciale de stingere, o autoscară, o autospecială de primă intervenţie şi comanda şi un echipaj SMURD.
La sosirea forţelor de intervenţie, incendiul se manifesta cu degajări de fum în bucătăria apartamentului, fiind lichidat în scurt timp.
"Un bărbat în vârstă de 66 de ani a primit îngrijiri medicale, întrucât a suferit o intoxicaţie cu fum. Acesta a fost transportat la UPU Sibiu conştient. De asemenea, din întregul imobil s-au autoevacuat aproximativ 20 de persoane, acestea nu au avut nevoie de îngrijiri medicale", a arătat ISU Sibiu.
Potrivit sursei citate, incendiul a izbucnit din cauza fumatului în apropierea materialelor combustibile.